Penélope Cruz Sánchez (gebore op 28 April 1974) is ’n Spaanse aktrise en model. Sy was die eerste Spaanse aktrise wat ’n Oscar of ’n ster op die Hollywood Walk of Fame gekry het. Sy het in 1991 op 15 jaar ’n agent gekry en op 16 haar akteursdebuut op televisie gemaak. Die volgende jaar het sy haar rolprentdebuut gemaak in Jamón, jamón, wat groot lof gekry het. Nog rolle in die 1990's en 2000's was in onder meer Open Your Eyes (1997), The Girl of Your Dreams (2000) en Woman on Top (2000). Sy het veral lof gekry vir haar hoofrolle in die 2001-prente Vanilla Sky, All the Pretty Horses, Captain Corelli's Mandolin en Blow. Sy het sedertdien in prente van verskeie genres opgetree, onder meer die komedie Waking Up in Reno (2002), die riller Gothika (2003), die Kersprent Noel (2004) en die aksie-avontuur Sahara (2005). Sy word hoog aangeskryf vir haar rolle in Volver (2006) en Nine (2009); sy het vir elkeen ’n Golden Globe- en Oscar-benoeming gekry.